DIGRIET TAL-QORTI ĠENERALI (Awla tal-Appell)

8 ta’ Lulju 2010

Kawża T-166/09 P

Luigi Marcuccio

vs

Il-Kummissjoni Ewropea

“Appell — Servizz pubbliku — Uffiċjali — Digriet tar-rinviju — Deċiżjoni li ma tistax tkun is-suġġett ta’ appell — Rikors għad-danni — Proċedura prekontenzjuża — Difetti proċedurali — Appell parzjalment manifestament inammissibbli u parzjalment manifestament infondat”

Suġġett: Appell mid-Digriet tat-Tribunal għas-Servizz Pubbliku tal-Unjoni Ewropea (L-Ewwel Awla) tat-18 ta’ Frar 2009, Marcuccio vs Il-Kummissjoni (F-70/07, ĠabraSP p. I-A-1-31 u II-A-1-135), u intiż għall-annullament ta’ dan id-digriet.

Deċiżjoni: L-appell huwa miċħud. Luigi Marcuccio għandu jbati l-ispejjeż tiegħu kif ukoll dawk sostnuti mill-Kummissjoni Ewropea f’din l-istanza.

Sommarju

1. Appell — Suġġett — Annullament ta’ digriet tat-Tribunal għas-Servizz Pubbliku li jiċħad il-kompetenza tiegħu favur il-Qorti tal-Ġustizzja jew il-Qorti Ġenerali — Inammissibbiltà

(Statut tal-Qorti tal-Ġustizzja, Anness I, l-ewwel u t-tieni paragrafi tal-Artikolu 9)

2. Uffiċjali — Appelli — Rikors għad-danni — Proċedura prekontenzjuża — Żvolġiment differenti skont jekk jeżistix jew le att li jikkawża preġudizzju

(Regolamenti tal-Persunal, Artikoli 90 u 91)

3. Proċedura — Rikors promotur — Rekwiżiti proċedurali

(Statut tal-Qorti tal-Ġustizzja, l-ewwel paragrafu tal-Artikolu 21 u l-ewwel paragrafu tal-Artikolu 53; Regoli tal-Proċedura tal-Qorti Ġenerali, Artikolu 44(1)(ċ))

1. Il-kundizzjonijiet tal-ewwel u t-tieni paragrafi tal-Artikolu 9, tal-Anness I tal-Istatut tal-Qorti tal-Ġustizzja, dwar deċiżjonijiet li jistgħu jiġu appellati, ma humiex sodisfatti meta t-Tribunal għas-Servizz Pubbliku ma jikkonstatax in-nuqqas ta’ kompetenza ta’ qorti tal-Unjoni Ewropea, iżda jirrinvija l-appell quddiem il-Qorti Ġenerali, skont il-proċedura prevista fl-Artikolu 8(2) tal-Anness I tal-Istatut tal-Qorti tal-Ġustizzja. Tali rinviju ma huwiex ta’ dannu għall-protezzjoni ġudizzjarja tal-partijiet quddiem il-qorti tal-Unjoni li, f’kull każ, tiddeċiedi l-kwistjonijiet kollha mqajma fir-rikors. Hija l-qorti li quddiemha jkun ġie rrinvijat l-appell li għandha tevalwa l-kompetenza tagħha u, jekk ikun il-każ, għandha, min-naħa tagħha, skont il-proċeduri stipulati speċifikatament għal dan il-għan, tirrinvijah quddiem il-qorti tal-ewwel istanza, li ma tkunx tista’ tiċħad il-kompetenza tagħha. Dan il-mekkaniżmu partikolari jippermetti li jiġu riżolti l-kwistjonijiet ta’ tqassim ta’ kompetenza bejn il-qrati li jikkostitwixxu l-istituzzjoni tal-Qorti tal-Ġustizzja tal-Unjoni Ewropea. F’din il-perspettiva, minkejja li jiġi ammess li l-kwistjoni tal-kompetenza ġudizzjarja tista’, jekk ikun il-każ, tkun is-suġġett ta’ dibattitu kontradittorju bejn il-partijiet quddiem il-Qorti Ġenerali, li tkun qed tiddeċiedi wara rinviju, jekk titkompla l-proċedura ta’ appell f’tali kawża, dan ikun kuntrarju għas-sistema prevista fl-Anness I tal-Istatut tal-Qorti tal-Ġustizzja, kif ukoll għall-prinċipju ta’ amministrazzjoni tajba tal-ġustizzja. Dan iwassal għad-duplikazzjoni tal-istanzi sa fejn, fl-istess każ, kemm il-kawża rrinvijata u kemm l-appell mid-deċiżjoni tar-rinviju jkunu pendenti quddiem il-Qorti Ġenerali.

(ara l-punti 26 sa 30)

Referenza: Il-Qorti Ġenerali, 4 ta’ Settembru 2008, Gualtieri vs Il-Kummissjoni, T-413/06 P, Ġabra p. I-B-1-35 u II-B-1-253, punti 24, 25 u 27

2. Sabiex tiġi rrispettata l-proċedura prekontenzjuża prevista mill-Istatut, l-uffiċjal li għandu l-intenzjoni jikseb kumpens għad-dannu allegatament subit minħabba l-aġir dannuż kontrih tal-istituzzjoni li jaqa’ taħtha, huwa marbut li jippreżenta talba, fis-sens tal-Artikolu 90(1) tal-Istatut. Iċ-ċaħda eventwali ta’ din it-talba tikkostitwixxi deċiżjoni li tikkawża preġudizzju għall-uffiċjal ikkonċernat li kontriha jkun jista’ jippreżenta lment, u huwa biss wara l-adozzjoni ta’ deċiżjoni li tiċħad b’mod espliċitu jew impliċitu dan l-ilment, li jkun jista’ jippreżenta rikors għad-danni quddiem il-Qorti tal-Unjoni.

Rikors għad-danni ppreżentat mingħajr ma tiġi segwita l-proċedura prekontenzjuża mqassma f’żewġ fażijiet kif meħtieġ mill-Istatut u deskritta iktar ’il fuq huwa inammissibbli.

Bil-kontra, jekk l-uffiċjal jixtieq jikkontesta att li jikkawża preġudizzju, huwa jista’ jippreżenta lment quddiem l-Awtorità tal-Ħatra u, wara, jippreżenta rikors quddiem il-Qorti Ġenerali jekk l-ilment tiegħu jiġi miċħud. Wara ċ-ċaħda ta’ lment kontra att li jikkawża preġudizzju, l-uffiċjal jista’ jippreżenta rikors li fih jitlob l-annullament tal-att li jikkawża preġudizzju jew il-ħlas ta’ danni, jew it-tnejn.

(ara l-punti 45 sa 47)

Referenza: Il-Qorti Ġenerali, 1 ta’ Diċembru 1994, Schneider vs Il-Kummissjoni, T-54/92, ĠabraSP p. I-A-281 u II-887, punti 53 u 63; il-Qorti Ġenerali, 5 ta’ Diċembru 1994, Angelidis vs Il-Parlament, T-416/03, ĠabraSP p. I-A-2-317 u II-A-2-1607, punti 130 u 131; il-Qorti Ġenerali, 13 ta’ Lulju 2006, Andrieu vs Il-Kummissjoni, T-285/04, ĠabraSP p. I-A-2-161 u II-A-275, punt 132, u l-ġurisprudenza ċċitata; il-Qorti Ġenerali, 16 ta’ Marzu 2009, R vs Il-Kummissjoni, T-156/08 P, ĠabraSP p. I-B-1-11 u II-B-1-51, punt 76

3. Skont l-ewwel paragrafu tal-Artikolu 21 tal-Istatut tal-Qorti tal-Ġustizzja, applikabbli għall-proċedura quddiem il-Qorti Ġenerali skont l-ewwel paragrafu tal-Artikolu 53 tal-istess Statut, u l-Artikolu 44(1)(ċ) tar-Regoli tal-Proċedura tal-Qorti Ġenerali, ir-rikors għandu jinkludi, b’mod partikolari, sunt tal-motivi invokati. Dan għandu jispjega liema huwa l-motiv li r-rikors huwa bbażat fuqu. Dan is-sunt, anki jekk ikun fil-qosor, għandu jkun suffiċjentement ċar u preċiż sabiex jippermetti lill-konvenut li jipprepara d-difiża tiegħu u lill-Qorti Ġenerali li tiddeċiedi fuq ir-rikors, jekk ikun il-każ, mingħajr ebda informazzjoni oħra insostenn tiegħu.

Iċ-ċertezza legali u l-amministrazzjoni tajba tal-ġustizzja jeżiġu, biex rikors jew, aktar speċifikament, biex motiv f’rikors ikun ammissibbli, li l-punti essenzjali ta’ fatt u ta’ liġi li fuqhom ikun ibbażat jirriżultaw b’mod koerenti u li jinftiehem mit-test tar-rikors stess. Ma hijiex il-Qorti Ġenerali li għandha tfittex jekk l-elementi kollha invokati insostenn tal-ewwel motiv jistgħux jintużaw ukoll insostenn tat-tieni motiv.

(ara l-punt 76)

Referenza: Il-Qorti Ġenerali, 9 ta’ Lulju 2003, Archer Daniels Midland u Archer Daniels Midland Ingredients vs Il-Kummissjoni, T-224/00, Ġabra p. II-2597, punt 36; Il-Qorti Ġenerali, 27 ta’ Settembru 2006, Roquette Frères vs Il-Kummissjoni, T-322/01, Ġabra p. II-3137, punti 208 u 209; Il-Qorti Ġenerali, 12 ta’ Diċembru 2007, L-Italja vs Il-Kummissjoni, T-308/05, Ġabra p. II-5089, punti 71 u 72